Прилог 2

**УПУТСТВО ЗА ОДЕЉЕЊСКЕ СТАРЕШИНЕ**

Одељењске старешине имају обавезу да:

* Благовремено упознају ученике и родитеље, односно старатеље са начином спровођења завршног испита, правима и обавезама ученика, правилима понашања и другим питањима значајним за завршни испит;
* Благовремено унесу оцене осмог разреда у матичну књигу;
* Провере личне податке и оцене из шестог, седмог и осмог разреда када листе са овим подацима буду враћене школама из централне базе;
* Благовремено доставе евентуалне исправке школској комисији;
* Обавесте ученике да је за одређене образовне профиле потребно одговарајуће лекарско уверење;
* Провере да ли су окружној комисији пријављени близанци, ученици са здравственим проблемима, ученици који су завршили основно образовање и васпитање или последња два разреда основног образовања и васпитања у иностранству или који је у Републици Србији завршио страну школу или последња два разреда основног образовања и васпитања у страној школи и ученици који наставу похађају по ИОП-у у складу са Смерницама за планирање, организовање и спровођење завршног испита на крају обавезног образовања за ученике којима је потребна додатна образовна подршка (Прилог 11);
* Провере да ли сви ученици имају оверену фотографију у ђачкој књижици и уписан идентификациони број ученика испод фотографије;
* Благовремено, и више пута, подсете ученике да на испит понесу своје ђачке књижице и потребан прибор (за српски, односно матерњи језик и комбиновани тест – графитну и плаву хемијску оловку и гумицу; за математику – графитну и плаву хемијску оловку, гумицу, лењир, троугао и шестар);
* У дане полагања испита буду испред школе у 9:00 часова, окупе ученике и провере да ли су понели ђачке књижице и сав потребан прибор. Одељењске старешине не могу улазити у просторије за полагање и прегледање тестова за време тестирања;
* Обавесте ученике и родитеље, односно старатеље ученика о начину обраде и приказивања резултата на завршном испиту. Обавештење треба да садржи следећу информацију:

На основу Правилника о измени правилника о програму завршног испита у основном образовању и васпитању ("Службени гласник РС – Просветни гласник", број 1/14) у коме је утврђен удео појединачних тестова у укупом броју бодова на завршном испиту, који износи 40 бодова, ученик може да оствари из српског, односно матерњег језика највише 16 бодова, из математике највише 16 бодова и на комбинованом тесту највише 8 бодова.

На сваком појединачном тесту ученик решава 20 задатака. У складу са Упутством за прегледање, у потпуности тачно решен задатак рачуна се као 1, а делимично тачно решен задатак (када је то предвиђено Упутством) рачуна се као 0,5.

Бодови које је ученик остварио израчунавају се тако што се укупан број тачно решених задатака на тесту множи одговарајућим коефицијентом и то:

1. за српски, односно матерњи језик и математику коефицијент је 0,8
2. за комбиновани тест коефицијент је 0,4.

То значи да ће ученик који тачно реши свих 20 задатака из српског, односно матерњег језика моћи да оствари 16 бодова, што важи и за тест из математике, док ће ученик који тачно реши свих 20 задатака на комбинованом тесту моћи да оствари 8 бодова. Ради прецизног увида у постигнућа током и на крају испита, сваки ученик ће имати увид у два податка – резултат на тесту и број бодова на тесту, тј. прерачунат резултат на тесту.

* У време предаје и провере листи жеља буду у просторијама школе од 8:00 до 15:00 часова како би помогли ученицима и родитељима, односно старатељима у попуњавању листа жеља. Одељењске старешине треба да провере да ли су листе жеља тачно попуњене (обраћајући посебну пажњу на шифру образовног профила) и да ли су потписане од стране родитеља, односно старатеља и да их проследе на потпис председнику школске комисије.